Predkladacia správa

Uznesením vlády Slovenskej republiky č. 158/2011 zo dňa 2. marca 2011 bol schválený Štatút Rady vlády Slovenskej republiky pre ľudské práva, národnostné menšiny a rodovú rovnosť (ďalej len „štatút“). Prijatím uznesenia č. 346/2011 zo dňa 1. júna 2011 došlo k zvýšeniu počtu významných odborníčok a odborníkov z teórie a praxe z oblasti ľudských práv zo šiestich na osem odborníčok a odborníkov s cieľom zohľadnenia oblasti rodovej rovnosti a oblasti národnostných menšín.

Podpredseda vlády Slovenskej republiky pre ľudské práva a národnostné menšiny predkladá na rokovanie vlády Slovenskej republiky iniciatívny materiál „Dodatok č. 1 k Štatútu Rady vlády Slovenskej republiky pre ľudské práva, národnostné menšiny a rodovú rovnosť“ (ďalej len „dodatok“). Prekladaný materiál sa týka rozšírenia zloženia rady o podpredsedu reprezentujúceho občiansku spoločnosť a zakomponovania inštitútu stáleho prizývania na rokovania rady s poradným hlasom. Dodatok bol predmetom rokovania Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) dňa 21. novembra 2011, ktorá k nemu prijala uznesenie č. 32. 

Rada je v zmysle čl. 2 štatútu stálym odborným, poradným, koordinačným a konzultatívnym orgánom vlády Slovenskej republiky v oblasti ochrany ľudských práv. Jej zloženie, zahŕňajúce kľúčové orgány a inštitúcie verejnej správy na jednej strane a občianskej spoločnosti angažovanej v problematike ľudských práv na strane druhej, prispieva k presadeniu prierezového prístupu pri implementácii ľudskoprávnych noriem a pri zvnútornení ľudskoprávnych princípov v činnosti verejnoprávnych orgánov. Vytvorenie a sfunkčnenie rady a jej orgánov je jedným z elementov úsilia o účinnejšie a pružnejšie fungovanie všetkých inštitúcií a mechanizmov slúžiacich na ochranu a podporu ľudských práv. 

Navrhované rozšírenie predsedníctva rady sleduje cieľ posilnenia existujúcich koordinačných, monitorovacích a participatívnych mechanizmov implementácie ľudskoprávnych cieľov a politík za aktívnej participácie občianskej spoločnosti. 

Zámerom navrhovaného zakomponovania inštitútu stáleho prizývania na rokovania rady s poradným hlasom je presadiť inštitucionálnu súčinnosť, najmä pri tvorbe a implementácii verejných politík v oblasti ľudských práv, vrátane príslušnej legislatívy.

Predkladaný materiál nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá sociálny vplyv. 

Materiál bol predmetom medzirezortného pripomienkového konania.